**OBRAZLOŽENJE**

1. **PRAVNI TEMELJ**

Temelj za donošenje Odluke o povjeravanju obavljanja komunalnih djelatnosti je članak 34. Zakona o komunalnom gospodarstvu („Narodne novine" broj 68/18, 110/18 i 32/20) te članka 39. Statuta Grada Pula-Pola (Službene novine – Bollettino ufficiale Pula - Pola br. 07/09, 16/09, 12/11, 01/13 02/18, 02/20, 04/21 i 05/21).

**II. OSNOVNA PITANJA I PRIKAZ STANJA KOJE SE UREĐUJU AKTOM**

Sukladno prethodno navedenim zakonskim i podzakonskim aktima, predstavničko tijelo jedinice lokalne samouprave Odlukom o povjeravanju obavljanja komunalnih djelatnosti određuje trgovačka društva kojima se povjerava obavljanje komunalnih djelatnosti, komunalne djelatnosti čije se obavljanje povjerava, rok na koji se obavljanje komunalnih djelatnosti povjerava te obveze društva prema osnivaču.

Trenutno važeća Odluka o povjeravanju obavljanja komunalnih djelatnosti trgovačkim društvima (Službene novine – Bollettino ufficiale Pula - Pola br. 21/18, 19/20 i 10/22), mijenja se u pretežitom dijelu uslijed statusnih promjena trgovačkih društava (spajanje, prestanak) kojima su odlukom povjerene na obavljanje komunalne djelatnosti utvrđene predmetnom odlukom, slijedom čega je potrebno u cijelosti donijeti novu odluku o povjeravanju obavljanja komunalnih djelatnosti trgovačkim društvima.

**III. PROCJENA POTREBNIH FINANCIJSKIH SREDSTVA ZA PROVEDBU AKTA**

Obavljanje komunalnih djelatnosti, odnosno poslova pojedinih komunalnih djelatnosti kojima se osigurava održavanje komunalne infrastrukture, obavlja se sukladno godišnjim programima održavanja komunalne infrastrukture kojima se iskazuju i potrebna sredstva za svaku proračunsku godinu, a koja su planirana u proračunu Grada Pula- Pola.

Obavljanje uslužnih komunalnih djelatnosti financira se iz cijene komunalne usluge, iz proračuna Grada Pula-Pola i iz ostalih prihoda.

**IV. SAVJETOVANJE SA ZAINTERESIRANOM JAVNOŠĆU**

U skladu s odredbama članka 11. Zakona o pravu na pristup informacijama („Narodne novine“ br. 25/13, 85/15, 69/22) Grad Pula-Pola je za ovu Odluku u obvezi provesti prethodno savjetovanje sa zainteresiranom javnošću.

Prethodno savjetovanje sa zainteresiranom javnošću s ciljem upoznavanja javnosti s Nacrtom prijedloga Odluke i pribavljanjem mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke, provodi se u trajanju od najmanje 30 dana.

**Savjetovanje s zainteresiranom javnošću započinje dana 27. rujna 2024., te završava zaključno s danom 28. listopada 2024.** koji je ujedno i krajnji rok za dostavu mišljenja, primjedbi i prijedloga na Nacrt prijedloga Odluke.

Adresa e-pošte na koju se šalju očitovanja zainteresirane javnosti na obrascu sudjelovanja javnosti: odluka.povjeravanjeTD@pula.hr

Pripremila: Ivana Lišnić, mag.iur.

**p.o. PROČELNICA**

**Samanta Barić, univ.mag.oec.**